เศรษฐกิจสค.หดตัวเพิ่มธปท.เล็งปรับลดจีดีพี
ธปท.เผยเศรษฐกิจเดือนส.ค.หดตัวเพิ่มขึ้น จากผลกระทบของเศรษฐกิจโลกชะลอตัว แย้มปรับลดประมาณการการส่งออกและการเติบโตปีนี้ลดลงอีก
28 ก.ย. 2555

ธปท.เผยเศรษฐกิจเดือนส.ค.หดตัวเพิ่มขึ้น จากผลกระทบของเศรษฐกิจโลกชะลอตัว แย้มปรับลดประมาณการการส่งออกและการเติบโตปีนี้ลดลงอีก 
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย(ธปท.) กล่าวว่า ภาวะเศรษฐกิจในเดือนส.ค.ปีนี้ได้รับผลกระทบต่อเนื่องจากการชะลอตัวของเศรษฐกิจโลก โดยมูลค่าการส่งออกสินค้าและการผลิตของอุตสาหกรรมเพื่อการส่งออกหดตัวมากขึ้น โดยการส่งออกเดือนส.ค.ขยายตัวติดลบ 5.1% จาก ติดลบ 3.9% ขณะที่การนำเข้าวัตถุดิบที่ใช้ในอุตสาหกรรมเพื่อการส่งออกลดลง สะท้อนว่าการส่งออกยังคงได้รับผลกระทบจากปัญหาเศรษฐกิจโลกต่อไป
อย่างไรก็ดี ภาคการท่องเที่ยวและการใช้จ่ายภาคเอกชนในประเทศยังขยายตัวได้ต่อเนื่องแม้จะชะลอลงบ้าง โดยขยายตัวที่ระดับ 4.1% จากเดือนก่อน 7.1%  ตามปริมาณการจำหน่ายรถยนตนั่งที่ยังสูงต่อเนื่อง แม้การลงทุนจะเริ่มชะลอตัวแล้ว ส่วนหนึ่งเป็นเพราะการลงทุนเพื่อทดแทนความเสียหายจากอุทกภัยลดลงแล้ว ด้านเสถียรภาพเศรษฐกิจยังอยู่ในเกณฑ์ดี โดยอัตราการว่างงานและอัตราเงินเฟ้อยังอยู่ในระดับต่ำ 
“เศรษฐกิจเดือนส.ค.ได้รับผลกระทบจากเศรษกิจโลกมากขึ้น แต่โดยรวมยังขยายตัวได้จากการบริโภคในประเทศและการลงทุนก็ยังดี แต่จากการที่ส่งออกลดลงอย่างต่อเนื่อง ในส่วนของธปท.น่าจะพิจารณาพิจารณาปรับลดคาดการณ์การเติบโตภาคส่งออกลงจากปัจจุบันที่ 7% ลงอีก ขณะเดียวกันก็น่าจะปรับลดอัตราการขยายตัวทางเศรษฐกิจหรือจีดีพีปีนี้ลงจาก 5.7% ด้วย แต่ตัวเลขการปรับประมาณที่ชัดเจนคงรอการพิจารณาของคณะกรรมการนโยบายการเงิน(กนง.)พิจารณาในวันที่ 17 ต.ค.นี้อีกครั้ง” นายเมธีกล่าว